**OVERSIKT FOR SAKSBEHANDLING AV SØKNADER MOTORFERDSEL I UTMARK**

Motorferdsel i utmark og vassdrag er regulert gjennom:

* Lov om motorferdsel i utmark av 10. juni 1977 nr. 82.
* Forskrift om bruk av motorkjøretøy i utmark og på islagte vassdrag av 15. mai 1988 nr.356. Sist endret 11.11.2020.
* Bestemmelser og retningslinjer gitt i medhold av loven og den sentrale forskriften.

Grunneier kan ytterligere innskrenke den motorferdsel som er direkte tillatt etter loven og forskriften eller som kommunen har gitt dispensasjon til. Videre er en del områder i kommunen underlagt vern etter lov om naturvern. I disse områdene har staten gitt egne forskrifter som regulerer motorferdsel.

*Formålet med loven er ut fra et samfunnsmessig helhetssyn å regulere motorferdselen i utmark og vassdrag med sikte på å verne om naturmiljøet og fremme trivselen.*

*Motorferdsel skal foregå aktsomt og hensynsfullt for å unngå skade og ulempe for naturmiljø og mennesker.*

Under gjengis de lovparagrafer og forskriftsparagrafer der Folldal kommune kan gi forskrift, bestemmelser eller retningslinjer og i hvilken grad kommunen har gjort dette.

**LOV OM MOTORFERDSEL I UTMARK OG VASSDRAG**

§ 4. Kommunen kan bestemme om motorferdsel på vassdrag over 2 kvadratkilometer helt eller delvis ikke skal være tillatt.

Folldal kommune har lokal forskrift om ferdsel med motorfartøy, fastsatt av Folldal kommunestyre den 10.04 2014;

Bruk av motorfartøy med motorstørrelse mindre eller lik 20 HK er tillatt på Fundin og Marsjøen som er kommunens eneste sjøer over 2 kvadratkilometer.

§ 4a. Kommunen kan i forskrift fastsette løyper for kjøring med snøscooter på vinterføre.

§ 5. Kommunestyret kan gi forskrift om adgang til

a) landing og start med luftfartøy på bestemte steder i utmark og vassdrag

b) bruk av motorfartøy på innsjøer mindre enn 2 kvadratkilometer.

§6 Kommunen kan i særlig tilfeller gi tillatelse til bruk av motorfartøy eller luftfartøy.

For alle paragrafene gjelder at kommunen kan sette vilkår for tillatelse og bestemme formål, kjøretider, sesong m.m.

###### NASJONAL FORSKRIFT OM BRUK AV MOTORKJØRETØY I UTMARK OG PÅ ISLAGTE VASSDRAG.

**Formål**

Av hensyn til det totale naturmiljø vil Folldal kommune begrense motorisert ferdsel i utmark og vassdrag til et nødvendig minimum. For søkerne og kommunens ressursbruk vil en oppnå mest mulig rasjonell, ensartet og forutsigbar saksbehandling

###### Myndighet

Dispensasjon etter § 5 i nasjonal forskrift for bruk av motorkjøretøyer i utmark og på islagte vassdrag (NF), med unntak av løyver for ervervsmessig kjøring etter § 5 a), kan gis av kommunedirektøren eller annen kommunal tjenestemann som kommunedirektøren utpeker. Dispensasjoner etter § § 5 a) og 6 kan gis av formannskapet.

**Sesongslutt**

Etter en avveiing i konflikten mellom folks ønske om å ferdes motorisert til hytter i utmark og hensynet til viltet gis kun i særlige unntakstilfeller dispensasjon til kjøring på snødekt mark etter 20. april.

3. påskedag er sesongslutt når denne faller etter 20. april. Dispensasjon til kjøring på barmark gis kun i unntakstilfeller før 1. juni.

**Søknadsfrister - koordinering**

Søknadsfrist for dispensasjon til transport på snøføre er 1. desember.

Søknadsfrist for dispensasjon til transport på barmark er 1. mai.

Søknader som kommer inn utenom fristene vil bli behandlet, men det må påregnes lengre behandlingstid.

Folldal kommune kan sette krav om at transport koordineres der det ligger til rette for det.

Søknad sendes alltid til kommunen. Kommunen sørger for at rette myndigheter får søknad til behandling.

###### Nasjonal forskrift § 3 (vinterføre) og § 2 (barmark)

§ 2a. Elektriske sykler kan brukes i utmark. Med elektriske sykler menes sykler som er utstyrt med elektrisk hjelpemotor med maksimal nominell effekt på høyst 0,25 kW som reduseres gradvis ved økende hastighet og opphører ved 25 km/t eller tidligere hvis syklisten slutter å trå. Sykkelen kan ved motorkraft alene nå en maksimal hastighet på 6 km/t.

Kommunen kan i forskrift begrense eller forby bruk av elektriske sykler i hele eller deler av utmarka.

Kommunestyret kan gi bestemmelser om kjøring som nevnt i § 3 bokstavene b til g herunder om områder, traséer, sesonglengde, tidspunkter for kjøring, utstyr m.v.

Kommunedelplan for anlegg og områder for idrett og friluftsliv er vedtatt som kommunal bestemmelse etter § 3 bokstav e. Bruk av motorkjøretøy til opparbeiding av skibakker og skiløyper i utmark utover det kommunedelplanen for anlegg og områder for idrett og friluftsliv viser er ikke tillatt. Endring av bestemmelsen skjer i forbindelse med rullering av kommunedelplanen. Søknader om bruk av motorkjøretøy til opparbeiding og preparering av nye/endring av løyper/traséer o.a. behandles av formannskapet etter § 6.

###### Nasjonal forskrift § 5 (vinterføre)

###### Etter skriftlig søknad kan kommunen gi tillatelse til bruk av snøscooter for:

a) fastboende som i ervervsmessig øyemed vil ta på seg transport med snøscooter. Folldal kommune har i kommunestyret sak 69/2005 vedtatt leiekjøringssone i kommunen. Sone der kun leiekjøring er godtatt er i dalbotn opp til grense statsallmenning og i verneområder der kun løyvekjøring er godtatt etter retningslinjer fastsatt i Forvaltningsplaner for verneområdene. Leiekjøringssone i Folldal kommune er et løyveområde.

Det er videre bestemt at det kan gis tillatelse til inntil 8 løyver i kommunen.

b) Varig funksjonshemmede for transport med snøscooter. Ved slik søknad skal kommunens standard søknadsskjema brukes, og avsnitt om helsetilstand skal fylles ut av lege. Personer som på grunn av alder eller midlertidig sykdom er bevegelseshemmede, går ikke under bestemmelsen. Disse henvises til å søke dispensasjon etter § 6. Behov for transport av varig funksjonshemmede kan kreves utført av løyvekjører.

Tidligere 5c) Folldal kommune viderefører krav til avstand på minimum 2,5 km fra brøytet bilveg til hytte og krav til bruk av leiekjører der slik ordning er etablert. Det kan gis dispensasjon for inntil 3 turer pr. sesong for transport av bagasje og utstyr (ikke alminnelig persontransport) i soner der det ikke er innført leiekjøring. Det gis kun en dispensasjon til hver hytte/bu/seter som brukes til fritidsformål og den gis til hytteeier eller eiers nærmeste familie (ektefelle og barn).

Dette innebærer at søknader fra eiere av hytter til bruk av snøskuter normalt vil bli avslått i sone der det er innført leiekjøring med henvisning til disse retningslinjene.

Unntak:

Der det etter kommunens vurdering ikke finnes tilfredsstillende ordning med leiekjører, kan

kommunen i spesielle tilfeller gi tillatelse til bruk av snøskuter til transport mellom brøytet bilvei og hytte.

Følgende krav må være oppfylt før tillatelse kan gis:

- Avstand mellom brøytet bilvei og hytte må være minst 2,5 km målt i luftlinje eller annen

hensiktsmessig metode

- Det tillates kun transport av bagasje og utstyr

- Personer kan sitte på så lenge det er plass sammen med bagasjen, forutsatt at passasjertransporten ikke medfører ekstra kjøring.

- Kjøring må foregå etter fastsatt (kartfestet) trasé

d) kjøring i utmarksnæring for fastboende,

e) Transport av ved til hytte, sæter og lignende skal fortrinnsvis skje som en del av c) ved egen søknad eller ved bruk av leiekjører. Dispensasjon til vintertransport av ved kan gis til hytter, sætre og lignende som ikke har sommerbilveg og kun i særlige tilfeller hvis det er sommerbilveg.

f) Det kan gis dispensasjon for gruppeturer på snødekt mark for beboere på helse- og omsorgsinstitusjoner, medlemmer av pensjonistforeninger eller forflytningshemmede. Turen må være i regi av helse- og omsorgsinstitusjoner eller ideelle organisasjoner. Tillatelse kan kun gis for transport til bestemte turmål og langs nærmere bestemte traseer dersom kommunen anviser slike.

 **Nasjonal forskrift § 5a.**

Kommunen kan etter søknad gi tillatelse til bruk av motorkjøretøy til transport av materiell og utstyr i forbindelse med utmarksnæring. Som utmarksnæring regnes drift av utleiehytter, næringsmessig høsting av naturgoder, turist- og reiselivsnæring, leting og undersøkelse av mineralske ressurser mv., forutsatt at virksomheten er registrert i Enhetsregisteret. Første gangs tillatelse kan gis for inntil to år. Dersom den næringsdrivende etter utløpet av prøveperioden kan dokumentere en samlet omsetning som gjør at virksomheten som tillatelsen gjelder er momspliktig, kan tillatelsen forlenges med fire år av gangen.

**Nasjonal forskrift § 5b.**

Kommunen kan etter søknad gi tillatelse til bruk av snøscooter på vinterføre for utkjøring og tilsyn med jervebåser som er tillatt av fylkesmannen etter [forskrift 22. mars 2002 nr. 313](https://lovdata.no/forskrift/2002-03-22-313) om utøvelse av jakt, felling og fangst § 31 første ledd bokstav a). Kommunen kan etter søknad gi tillatelse til bruk av snøscooter på vinterføre for utkjøring av åte og åtebuer i forbindelse med felling av jerv. Kjøring etter første og annet punktum skal skje etter bestemte traseer som angis i kommunens vedtak. Antall tillatte turer etter annet punktum skal avgrenses og framgå av tillatelsen. Lisenshaver skal føre logg som på forespørsel må forevises til naturoppsynet.

**Nasjonal forskrift § 6. - søknader etter forskriftens § 6 behandles politisk.**

Formannskapet kan gi dispensasjon i unntakstilfelle, når transporten ikke kan dekkes på annen måte og ikke knytter seg til turkjøring. Søknader skal behandles strengt. Det skal tas hensyn til mulig presedens ved en dispensasjon og til mulige skadevirkninger for viltet og friluftslivet m.m.

**Barmark**

I utgangspunktet tillates ikke transport på barmark. Tillatelse til slik transport kan ikke påregnes uten i spesielle tilfeller. Helikoptertransport eller vintertransport av materialer og utstyr anbefales, og en vil i slike tilfeller oppfordre til at flere går sammen om transport.

Persontransport på barmark er i utgangspunktet ikke tillatt. Kommunen kan gi tillatelse til varig funksjonshemmede. Ved slik søknad skal kommunens standard søknadsskjema brukes, og avsnitt om helsetilstand skal fylles ut av lege. Transportbehovet skal særlig grunngis, trasebeskrivelse skal tegnes inn på kart og opplysninger om hvilket kjøretøy som skal brukes oppgis.

Etter søknad kan tiltakshaver gis dispensasjon til bruk av traktor, lett gummibeltegravemaskin eller ATV ved grave- og transportoppdrag i forbindelse med byggetillatelse i utmark.

**DISPENSASJONENS VARIGHET.**

Dispensasjon kan gis for inntil fire år av gangen. Det skal leveres kjørebok innen 15. mai hver sesong. For unntakstilfeller etter § 6 vurderes dispensasjonens varighet i hvert enkelt tilfelle.

**NASJONAL FORSKRIFT § 7.**

For tillatelse etter § 5, §5a og §6 kan det settes vilkår om at kjøring skal skje etter angitte traseer. Det skal føres kjørebok som sammen med tillatelsen skal medbringes under transporten. Den skal vises fram på forlangende av politi eller oppsyn. Retningslinjene foran er gitt med hjemmel i forskriftens paragraf 7.

###### REAKSJON VED BRUDD PÅ NASJONAL FORSKRIFT OG KOMMUNENS RETNINGSLINJER.

§ 12 i Lov om motorferdsel sier at den som forsettlig eller uaktsomt overtrer denne lov eller forskrifter, regler eller vilkår fastsatt i medhold av loven, eller medvirker hertil, straffes med bøter.

En overtredelse av de kommunale retningslinjene kan føre til at gitte dispensasjoner oppheves med øyeblikkelig virkning og overtreder kan bli nektet dispensasjon for en viss tidsperiode.

###### NATURVERNOMRÅDER.

For områder verna etter naturvernloven gjelder egne bestemmelser om ferdsel og motorferdsel. Nasjonalparkstyrene er forvaltningsmyndighet i de fleste naturvernområder i Folldal. Statsforvalteren i Innlandet er forvaltningsmyndighet for Meløyfloen naturreservat.

Søknader om dispensasjon skal behandles både etter nasjonal forskrift for bruk av motorkjøretøy i utmark og på islagte vassdrag og etter verneforskriften for det enkelte området.

**RULLERING.**

Formannskapet kan sette i gang rullering av retningslinjene dersom det synes nødvendig.